**Projektas**

LIETUVOS RESPUBLIKOS SEIMAS

NUTARIMAS

DĖL AGRESIJOS PRIEŠ UKRAINĄ ORGANIZATORIŲ IR RĖMĖJŲ

2014 m. d. Nr. -
Vilnius

Lietuvos Respublikos Seimas,

*smerkdamas* karinę agresiją Ukrainoje ir siekį jėga suskaldyti suverenią valstybę;

*siekdamas* karinio konflikto Ukrainoje pabaigos ir Ukrainos teritorinio vientisumo atkūrimo;

*laikydamas* apribojimo atvykti ir lėšų bei ekonominių išteklių įšaldymo sankcijas prieš karinės agresijos kurstytojus, rėmėjus bei organizatorius svarbia ir veiksminga priemone siekiant karinio konflikto pabaigos, n u t a r i a:

**1 straipsnis.**

Fiziniams asmenims, atsakingiems už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi ar kuriais kenkiama stabilumui ar saugumui Ukrainoje arba į juos kėsinamasi, ar kurie trukdo tarptautinių organizacijų darbui Ukrainoje, ir tuos veiksmus bei tą politiką aktyviai remiantiems ar įgyvendinantiems fiziniams asmenims, ir su jais susijusiems fiziniams ar juridiniams asmenims, subjektams ar organizacijoms, arba juridiniams asmenims, subjektams arba organizacijoms Kryme ar Sevastopolyje, kurių nuosavybė buvo perduota nesilaikant Ukrainos teisės, arba juridiniams asmenims, subjektams arba organizacijoms, kuriems toks perdavimas buvo naudingas, turėtų būti taikomi apribojimai atvykti ir lėšų bei ekonominių išteklių įšaldymas.

**2 straipsnis.**

Pasiūlyti Lietuvos Respublikos Vyriausybei imtis būtinų priemonių, kad užkirstų kelią atvykimui į Lietuvos Respublikos teritoriją ar vykimui per ją tranzitu fiziniams asmenims, atsakingiems už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, arba kuriais kenkiama stabilumui ar saugumui Ukrainoje arba į juos kėsinamasi, arba kurie trukdo tarptautinių organizacijų darbui Ukrainoje, ir tuos veiksmus bei tą politiką aktyviai remiantiems ar įgyvendinantiems fiziniams asmenims ir su jais susijusiems fiziniams asmenims, išvardytiems šio nutarimo Priede.

**3 straipsnis.**

Pasiūlyti Lietuvos Respublikos Vyriausybei imtis būtinų priemonių, kad visos lėšos ir ekonominiai ištekliai, kurie nuosavybės teise priklauso, kuriuos turi, valdo ar kontroliuoja fiziniai asmenys, atsakingi už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, arba kuriais kenkiama stabilumui ar saugumui Ukrainoje arba į juos kėsinamasi, arba kurie trukdo tarptautinių organizacijų darbui Ukrainoje, ir tuos veiksmus bei tą politiką aktyviai remiantys ar įgyvendinantys fiziniai asmenys, ir su jais susiję fiziniai ar juridiniai asmenys, subjektai ar organizacijos, arba juridiniai asmenys, subjektai arba organizacijos Kryme ar Sevastopolyje, kurių nuosavybė buvo perduota nesilaikant Ukrainos teisės, arba juridiniai asmenys, subjektai arba organizacijos, kuriems toks perdavimas buvo naudingas, išvardyti šio nutarimo Priede, būtų įšaldyti.

**4 straipsnis.**

Pasiūlyti Lietuvos Respublikos Vyriausybei perduoti šio nutarimo Priede įvardijamų asmenų ir subjektų sąrašą Europos Sąjungos Tarybai ir pasiūlyti jais papildyti Tarybos Sprendimo 2014/145/BUSP priede pateiktą sąrašą asmenų ir subjektų, kuriems taikomos apribojimo atvykti ir lėšų bei ekonominių išteklių įšaldymo sankcijos.

**5 straipsnis.**

Pasikeitus aplinkybėms ir atsižvelgiant į tolesnę įvykių Ukrainoje plėtrą, šio nutarimo Priedas gali būti pildomas ir koreguojamas Lietuvos Respublikos Seimo arba Lietuvos Respublikos Vyriausybės nutarimu.

SEIMO PIRMININKAS

Projektą teikia:

LR Seimo nariai

LIETUVOS RESPUBLIKOS SEIMAS

NUTARIMO

DĖL AGRESIJOS PRIEŠ UKRAINĄ ORGANIZATORIŲ IR RĖMĖJŲ

PRIEDAS

ASMENŲ IR SUBJEKTŲ, kuriems taikomos apribojimo atvykti ir lėšų bei ekonominių išteklių įšaldymo sankcijos, SĄRAŠAS

|  |  |  |  |
| --- | --- | --- | --- |
|  | Vardas, pavardė | Identifikuojamoji informacija | Motyvai |
| 1. | Ramzan Kadyrov | G. 1976 m. spalio 5 d. Centaroi kaime, Kurčalovsko rajone, Čečėnijos-Ingušijos ASSR, RSFSR, SSRS | Rusijos Federacijos Čečėnijos Respublikos vadovas, generolas majoras, atsakingas už Ukrainos suvereniteto pažeidimus, organizuojantis jo pavaldume ar kontrolėje esančių sukarintų grupių siuntimą į Ukrainos teritoriją su tikslu vykdyti teroristines veikas, valstybės institucijų užgrobimus, tyčinius nužudymus, kankinimus, prievartinį žmonių dingimą, įkaitų grobimą, taip pat kitus sunkius nusikaltimus prieš Ukrainos gyventojus ir valstybę. |
| 2. | Vladimir Pronichev | G. 1953 m. kovo 1 d. Melitopolyje, Ukrainos SSR, SSRS | Rusijos Federacijos Saugumo Tarybos narys, Rusijos Federacijos Federalinės saugumo tarnybos direktoriaus pirmasis pavaduotojas – Pasienio tarnybos vadas, armijos generolas, atsakingas už Ukrainos suvereniteto pažeidimus, talkinantis sukarintoms grupuotėms, vykdančioms teroristinius aktus, tyčinį žmonių grobimą, įkaitų grobimą, prievartinį žmonių dingimą Ukrainos teritorijoje, dėl užimamų pareigų žinantis kokius nusikaltimus šios grupuotės daro ir ketina daryti. |
| 3. | Vladimir Kolokoltsev | G. 1961 gegužės 11 d. Nižnij Lomove, Penzos sritis, RSFSR, SSRS | Rusijos Federacijos vidaus reikalų ministras, generolas pulkininkas, atsakingas už Ukrainos suvereniteto pažeidimus, jam pavaldžių specialiosios paskirties SOBR dalinių kariai vykdo teroristines veikas Ukrainos teritorijoje ir kitas itin sunkias ir kitas pasaulio visuomenei nerimą keliančias veikas. |
| 4. | Adam Delimkhanov | G. 1969 rugsėjo 25 d. Benoi kaime, Nožai-Jurtovsko rajone, Čečėnijos-Ingušijos ATSR, RSFSR, SSRS | Rusijos Federacijos Federalinio Susirinkimo Valstybės Dūmos narys, Rusijos Federacijos Čečėnijos Respublikos saugumo struktūrų karininkas, kuris įvairiais būdais prisideda, kursto ir talkina asmenims vykdantiems Ukrainos suvereniteto pažeidimus, remia terorizmą Ukrainos teritorijoje, tyčinius nužudymus, kankinimus, prievartinį žmonių dingimą, įkaitų grobimą vykdančius asmenis ir jų grupes, organizuoja kitus sunkius nusikaltimus prieš Ukrainos gyventojus ir valstybę. |
| 5. | Idris Gaibov | G. 1969 balandžio 12 d. Kurčalovsko rajone, Čečėnijos-Ingušijos ASSR, RSFSR, SSRS | Rusijos Federacijos Čečėnijos Respublikos parlamento narys, Rusijos Federacijos Čečėnijos Respublikos saugumo struktūrų karininkas, atsakingas už Ukrainos suvereniteto pažeidimus, organizuojantis ir asmeniškai kontroliuojantis sukarintų grupuočių siuntimą į Ukrainos teritoriją su tikslu vykdyti teroristines veikas, valstybės institucijų užgrobimus, tyčinius nužudymus, kankinimus, prievartinį žmonių dingimą, įkaitų grobimą, taip pat kitus sunkius nusikaltimus prieš Ukrainos gyventojus ir valstybę bei koordinuojantis jų veiksmus Ukrainos teritorijoje. |
| 6. | Ruslan Alkhanov | G. 1962 m. balandžio 27 d. Centaroi kaime, Kurčalovsko rajone, Čečėnijos-Ingušijos ASSR, RSFSR, SSRS | Rusijos Federacijos Čečėnijos Respublikos vidaus reikalų ministras, generolas leitenantas, atsakingas už Ukrainos suvereniteto pažeidimus, jo pavaldume arba kontrolėje esančios pajėgos Ukrainos teritorijoje vykdo teroristines veikas, valstybės institucijų užgrobimus, tyčinius nužudymus, kankinimus, prievartinį žmonių dingimą, įkaitų grobimą, taip pat kitus sunkius nusikaltimus prieš Ukrainos gyventojus ir valstybę. |
| 7. | Ibragim Khultygov | G. 1972 m. liepos 29 d. Macheti kaime, Vedenskoje rajone, Čečėnijos-Ingušijos ASSR, RSFSR, SSRS | Rusijos Federacijos Čečėnijos Respublikos parlamento narys, Rusijos Federacijos Čečėnijos Respublikos saugumo struktūrų karininkas, kuris įvairiais būdais prisideda, kursto ir talkina asmenims vykdantiems Ukrainos suvereniteto pažeidimus, remia terorizmą Ukrainos teritorijoje, tyčinius nužudymus, kankinimus, prievartinį žmonių dingimą, įkaitų grobimą vykdančius asmenis ir jų grupes, organizuoja kitus sunkius nusikaltimus prieš Ukrainos gyventojus ir valstybę. Taip pat žinomas karo vardu "Ibby". |
| 8. | Roman Ivanov |  | Specialiųjų technologijų centro, gaminančio nepilotuojamus skraidymo aparatus Vyriausiosios žvalgybos valdybos (GRU) prie Rusijos Federacijos Generalinio štabo prie Gynybos ministerijos reikmėms, vadovas, atsakingas už Ukrainos suvereniteto pažeidimus, tiekiant modernią žvalgybinę technologiją, naudojamą remiant terorizmą vykdančias grupes Ukrainos teritorijoje. |